Ekkert lát er á mótmælum gegn herforingjastjórninni í Mjanmar. Að minnsta kosti níu mótmælendur voru skotnir þar til bana í morgun.
Öryggissveitir í Mjanmar beittu skotvopnum, táragasi og ýmsum öðrum meðulum gegn mótmælendum víðs vegar um land í morgun. Að minnsta kosti níu mótmælendur voru skotnir til bana og fjöldi manna særðist.
Fréttastofan AFP hefur eftir heilbrigðisstarfsfólki að fimm hafi verið skotnir til bana í Monywa, stærstu borg Sagaing-héraðs í norðurhluta landsins. Einnig voru mótmælendur skotnir til bana í Mandalay og í borginni Mjingjan um miðbik landsins. Alls hafa þrjátíu látið lífið í mótmælum í Mjanmar síðan herforingjastjórnin tók völd í landinu í byrjun síðasta mánaðar. Charles Maung Bo kardínáli og erkibiskup í Yangon, líkti í morgun ástandinu í landinu við atburðina í Kína árið 1989 þegar mótmæli lýðræðissinna voru barin niður. Mótmælendur segjast hins vegar ekki ætla að láta af aðgerðum sínum fyrr en herforingjastjórninni sé það ljóst að landsmenn kæri sig ekki um einræði. Tilraunir grannríkja til að leysa málið báru í gær engan árangur enda ekki eining í samtökum þeirra, meðal annars um þá kröfu um að Aung San Suu Kyi yrði leyst úr haldi. Hjá Sameinuðu þjóðunum er komin sérkennileg staða, en samtökunum hafa borist tvö bréf um sendiherra Mjanmar, annað frá herforingjastjórinni um nýjan sendiherra, en hitt frá Kyaw Moe Tun sem stjórnin vék frá störfum á dögunum. Kyaw Moe Tun telur þann gjörning ólögmætan enda hafi hann verið skipaður af réttkjörnum stjórnvöldum í Mjanmar.
Ekkert lát er á mótmælum gegn herforingjastjórninni í Mjanmar. Að minnsta kosti níu voru skotnir þar til bana í morgun.